আজ সোমবার দুপুরে প্রথম আলোকে মইনুল খান বলেন, ‘এই টেলিছবির মধ্য দিয়ে আমি সবার কাছে একটা বার্তা পৌঁছে দিয়েছি। আমাদের গোয়েন্দার চোখ। দেয়ালের ওপারে কী আছে, তা দেখার চেষ্টা করি। দর্শকদেরও তা-ই দেখাতে চেয়েছি। আমি মনে করি, এ কাজে আমরা সফল হয়েছি। কারণ, দর্শকদেরও কিন্তু এসব ঘটনার পেছনের গল্প জানার ব্যাপারে যথেষ্ট আগ্রহ রয়েছে। এরই মধ্যে চ্যানেল আইয়ে এবং পরে ইউটিউবে অনেক দর্শক ছবিটি দেখেছেন। আশা করছি, আরও দর্শক দেখবেন।’শ্বাসরুদ্ধকর গোয়েন্দা কাহিনি নিয়ে তৈরি এই টেলিছবিতে স্বর্ণমানবের চরিত্রে অভিনয় করেছেন মোশাররফ করিম। দালালের সহায়তায় মধ্যপ্রাচ্যে পাড়ি দিলেও সুবিধা না পেয়ে দেশে ফিরে আসে। ধারদেনা করে নিঃস্ব হয়ে যায়। একসময় চোরাচালানকারী চক্রের খপ্পরে পড়ে। প্রতি চালানে নগদ টাকা। নিত্যনতুন কৌশল অবলম্বন করে সে। তবে শুল্ক গোয়েন্দাদের নজরদারিতে সে ধরা পড়ে। এরপর ঘটে অন্য ঘটনা।